ภาษาภาษี แถมสินค้า/ภาษี
ผู้ประกอบการธุรกิจที่ขายสินค้าหรือให้บริการต่างก็มีกลยุทธ์เรียกลูกค้าคล้ายๆ กัน ได้แก่
12 เม.ย. 2556

แถมสินค้า/ภาษี
ผู้ประกอบการธุรกิจที่ขายสินค้าหรือให้บริการต่างก็มีกลยุทธ์เรียกลูกค้าคล้ายๆ กัน ได้แก่ การลดราคา แจกสินค้า แถมสินค้า แถมบริการ จับสลากชิงรางวัล หรือส่งเสริมการขายด้วยวิธีอื่นๆ เช่น ผ่อนชำระเงินโดยไม่มีดอกเบี้ย ไม่ต้องมีเงินดาวน์ เป็นต้น ทุกอย่างที่ทำก็เพื่อเพิ่มยอดขายสินค้าหรือใช้บริการมากขึ้น โดยเฉพาะการขายสินค้าหรือการให้บริการที่ต้องแข่งขันกับผู้ประกอบการที่เป็นเจ้าตลาดอยู่แล้ว 
การแถมสินค้าเป็นกลยุทธ์หนึ่งที่ผู้ประกอบการนิยมนำมาใช้ไม่ว่าจะเป็นผู้ประกอบการรายใหญ่หรือรายเล็ก การแถมสินค้ามีประเด็นภาษีตามประมวลรัษฎากรมาเกี่ยวข้องอย่างไรบ้าง ต้องเสียภาษีเงินได้ ภาษีมูลค่าเพิ่ม ภาษีเงินได้ ณ ที่จ่าย หรือไม่ สรุปได้ ดังนี้
ภาษีมูลค่าเพิ่ม ผู้ประกอบการจดทะเบียนภาษีมูลค่าเพิ่มที่ได้แถมสินค้าให้แก่ลูกค้าที่ได้ซื้อสินค้าหรือใช้บริการ ไม่ต้องนำมูลค่าสินค้าที่แถมมาเป็นมูลค่าฐานภาษี กล่าวคือ ไม่ต้องนำมาเสียภาษีมูลค่าเพิ่ม แต่สินค้าที่แถมต้องเป็นไปตามหลักเกณฑ์ และเงื่อนไขที่กฎหมายกำหนด ดังนี้ 
เป็นสิ่งของที่มีมูลค่าไม่เกินมูลค่าสินค้าหรือบริการที่ลูกค้าซื้อหรือใช้บริการ และ
ได้แถมสินค้าขณะที่ขายสินค้าหรือให้บริการ และ
ได้ระบุสินค้าที่แถมไว้ในใบกำกับภาษีให้ชัดแจ้งขณะที่ออกใบกำกับภาษี
ผู้ประกอบการฯ มีสิทธินำภาษีซื้อของสินค้าที่แถมไปลงรายงานภาษีซื้อและนำไปเครดิตภาษีหรือขอคืนภาษีซื้อได้ เพราะเป็นภาษีซื้อที่เกี่ยวข้องโดยตรงกับการประกอบกิจการ ไม่ต้องห้ามนำไปเครดิตภาษีหรือขอคืนภาษีซื้อแต่อย่างใด สินค้าที่แถมจะเป็นสินค้าชนิดเดียวกันกับสินค้าที่ลูกค้าซื้อหรือไม่ก็ได้ และสินค้าที่แถมจะส่งมอบให้ลูกค้าในวันอื่นๆ หลังจากวัน เดือน ปี ที่ระบุในใบกำกับภาษีก็ได้ 
ผู้ประกอบการจดทะเบียนภาษีมูลค่าเพิ่มมากรายที่ได้แถมสินค้าให้แก่ลูกค้า แต่ไม่ได้ปฏิบัติตามหลักเกณฑ์และเงื่อนไขที่กฎหมายกำหนด ผลก็คือ มูลค่าสินค้าที่แถมต้องนำไปเสียภาษีมูลค่าเพิ่ม นอกจากนั้นยังต้องเสียเบี้ยปรับและเงินเพิ่มนอกเหนือจากภาษีมูลค่าเพิ่มที่ต้องชำระ 
ภาษีเงินได้นิติบุคคล ต้นทุนของสินค้าที่แถมถือเป็นรายจ่ายในการคำนวณกำไรสุทธิเพื่อเสีย ภาษีเงินได้นิติบุคคล ไม่ต้องห้ามตามมาตรา 65 ตรี แห่งประมวลรัษฎากร และมูลค่าของสินค้าที่แถมก็ไม่ต้องนำมารวมเป็นรายได้เพื่อคำนวณหากำไรสุทธิแต่อย่างใด
ภาษีเงินได้หัก ณ ที่จ่าย การแถมสินค้าให้แก่ลูกค้าขณะที่ซื้อสินค้าหรือใช้บริการ โดยผู้ประกอบการฯ ได้ระบุสินค้าที่แถมไว้ในใบกำกับภาษีที่ออกให้กับลูกค้า ผู้ประกอบการฯ ไม่มีหน้าที่ต้องหักภาษีเงินได้ ณ ที่จ่ายจากมูลค่าสินค้าที่แถมให้แก่ลูกค้าแต่อย่างใด 
สินค้าที่แถมให้แก่ลูกค้าที่ซื้อสินค้าหรือใช้บริการ มูลค่าของแถมจะมากน้อยเพียงใด ก็ยังสามารถเรียกร้องความสนใจของผู้คนได้เป็นอย่างดี 
ดังนั้น ผู้ประกอบการจดทะเบียนภาษีมูลค่าเพิ่มที่ได้จัดการส่งเสริมการขายโดยการแถมสินค้าให้แก่ลูกค้าที่ซื้อสินค้าหรือใช้บริการ หรือการลดราคา หรือส่งเสริมการขายด้วยวิธีอื่นๆ ควรปฏิบัติให้ถูกต้องตามหลักเกณฑ์และเงื่อนไขที่กฎหมายกำหนด สามารถศึกษาได้จาก มาตรา 79 แห่งประมวลรัษฎากร และประกาศอธิบดีกรมสรรพากร เกี่ยวกับภาษีมูลค่าเพิ่ม ฉบับที่ 40 ซึ่งได้กำหนดลักษณะ และเงื่อนไข ค่าตอบแทนที่ไม่ต้องนำมารวมคำนวณมูลค่าของฐานภาษี ตามมาตรา 79(4) แห่งประมวลรัษฎากร 
สวัสดีครับ